林峯特訓嘔上癮 馬拉松式捱打
林峯在新片由頭打到尾,令人耳目一新,事前特訓一個月的他,自爆首日已操到癲,在彌敦道拍攝狂奔戲時更跑到嘔,但相當享受,還笑言拍上癮。
林峯、劉俊謙、胡子彤與張文傑在新片《九龍城寨之圍城》打到飛起,為應付拳拳到肉的打鬥戲,「4兄弟」事前接受一個月特訓,林峯自爆第一日已練到癲:「跑步、跳、碌地練一個鐘先練設計動作,拍攝最長試過打咗廿幾個鐘,大結局大場面拍咗十幾日!」由頭打到尾的他自嘲被人打得最多,在彌敦道被追殺一幕更跑到嘔:「畀唔同角色打,仲要喪跑,喺彌敦道出盡力真跑,好似不停100米衝刺,連武師都跑到嘔,跑兩、三次已經死咁滯。」
劉俊謙無意接班
運動員出身的胡子彤體能好,但也要苦練:「鏡頭前出一拳好似好簡單,但拍出嚟感覺有力就要練,今次係硬橋硬馬,又要用日本刀,要花時間鑽研點樣做得似。」首次拍動作戲的劉俊謙由零開始練習:「動作係假,要做到真需要好多訓練,練完體能練拳腳,再練蝴蝶刀,抖都冇得抖!」張文傑則笑指武指看見他們達到要求便會加招式,似測試大家極限。
拍動作戲受傷已變成日常,傷得最重的是林峯與胡子彤,一個內傷一個外傷,胡子彤下巴見骨縫了十多針,林峯則右腳十字韌帶斷了一半。談及成為動作電影接班人,張文傑有信心大家可以做到,劉俊謙則覺得他會是動作演員的另一個新世代:「唔係要接大哥大班(指洪金寶),接班概念好大壓力,亦冇得重複。」胡子彤相信新片能令更多人相信香港動作片可以延續,林峯則笑言拍上癮,可以為動作片嘔多一個月!